En virtut de llur autonomia, les universitats privades aproven les seves normes d'organització i funcionament, que són elaborades per elles mateixes i, d'acord amb l'article 103.2 de la Llei 1/2003, de 19 de febrer, d'universitats de Catalunya, són aprovades pel Govern de la Generalitat, amb el control previ de llur legalitat.
La disposició transitòria cinquena de la Llei 1/2003, de 19 de febrer, d'universitats de Catalunya, estableix que les universitats privades han d'adaptar llurs normes d'organització i funcionament al que estableix aquesta llei en el termini fixat a la disposició transitòria tercera de la Llei orgànica 6/2001, de 21 de desembre, d'universitats.
El Patronat de la Fundació Familiar Catalana i el Patronat Universitari de la Universitat Internacional de Catalunya, en la sessió celebrada el 18 de març de 2003, varen aprovar les Normes d'organització i funcionament de l'esmentada Universitat.
Per tot això, un cop analitzada l'adequació a la legalitat vigent del text, a proposta del conseller d'Universitats, Recerca i Societat de la Informació i amb l'acord previ del Govern,
S'aproven les Normes d'organització i funcionament de la Universitat Internacional de Catalunya, que figuren com annex del present Decret.
De conformitat amb l'article 6.2 de la Llei orgànica 6/2001, de 21 de desembre, d'universitats, les Normes d'organització i funcionament entren en vigor el mateix dia de la seva publicació en el DOGC.
Universitat Internacional de Catalunya, Fundació Privada
Amb la finalitat de constituir la Universitat Internacional de Catalunya, el Patronat de la Fundació Familiar Catalana, fundació privada subjecta a la legislació de la Generalitat de Catalunya, com a promotora d'aquesta Universitat va aprovar la seva creació en data 25 d'abril de 1996 i en va sol·licitar el seu reconeixement pel Parlament de Catalunya, després d'haver complert els requisits establerts per la normativa vigent.
El Parlament de Catalunya va reconèixer la Universitat en la sessió que va tenir lloc el dia 25 de setembre de 1997, la qual cosa es va formalitzar mitjançant la Llei 11/1997, d'1 d'octubre, de reconeixement de la Universitat Internacional de Catalunya (DOGC núm. 2487, de 2.10.1997).
La Fundació Familiar Catalana en l'exercici de les seves competències va aprovar els Estatuts de la Universitat que des de la seva constitució han estat un instrument eficaç per facilitar el funcionament i desenvolupament de la Universitat d'acord amb les disposicions de la Llei orgànica 11/1983, de 25 d'agost, de reforma universitària.
Amb l'entrada en vigor de la Llei orgànica 6/2001, de 21 de desembre, d'universitats, que deroga la llei anteriorment vigent, s'estableix a la disposició transitòria tercera l'obligació de les universitats privades ja existents d'adaptar les seves disposicions a les previsions d'aquesta llei.
En conseqüència el Patronat de la Fundació Familiar Catalana, en virtut de les facultats que li confereix l'article 58 dels actuals Estatuts de la Universitat Internacional de Catalunya, reunit amb l'actual Patronat de la Universitat, procedeixen a donar compliment a aquesta disposició normativa i prenen la iniciativa de reformar els actuals estatuts per adaptar-los a la nova legislació vigent, al mateix temps que acorden adoptar per a la Universitat la forma jurídica de fundació privada subjecta a la legislació de la Generalitat de Catalunya.
Normes d'organització i funcionament de la universitat.
I. Naturalesa i fins de la Universitat Internacional de Catalunya, Fundació Privada
La Universitat Internacional de Catalunya, Fundació Privada (en endavant Universitat Internacional de Catalunya) és una Universitat privada sens ànim de lucre, promoguda i creada per la Fundació Familiar Catalana.
El domicili social de la Universitat Internacional de Catalunya es troba ubicat a la ciutat de Barcelona, carrer Immaculada, número 22, codi postal 08017, i desenvoluparà les seves activitats principalment a Catalunya, sens perjudici que aquestes puguin estendre's a altres àmbits, especialment en l'espai europeu d'ensenyament superior.
La Universitat Internacional de Catalunya té personalitat jurídica pròpia d'una fundació privada, plena capacitat d'actuar i patrimoni propi, actua en règim d'autonomia de conformitat amb les lleis i amb la seva pròpia Llei de Reconeixement.
La Universitat Internacional de Catalunya es regeix per la Llei orgànica 6/2001, de 21 de desembre, d'Universitats, la Llei 1/2003, de 19 de febrer, d'Universitats de Catalunya, i altres legislacions que li siguin d'aplicació, pels presents Estatuts de la Fundació i Normes d'organització i funcionament de la Universitat i pels Reglaments que es dictin per al seu desenvolupament.
També li seran d'aplicació les disposicions contingudes a la Llei 5/2001, de 2 de maig, de fundacions privades de la Generalitat de Catalunya, i les de la Llei 49/2002, de 23 de desembre, del règim fiscal de les entitats sense fins lucratius i dels incentius fiscals al mecenatge.
La Universitat Internacional de Catalunya es fonamenta en els ideals inspiradors de l'humanisme cristià i fa seus els principis de llibertat, justícia, igualtat i pluralitat, que aplicarà en la seva vida interna amb cordial adhesió a la Constitució Espanyola i a l'Estatut d'Autonomia de Catalunya, i amb plena independència respecte a qualsevol ingerència aliena.
La recerca de la veritat i el rigor intel·lectual han d'estar presents en la docència i en la investigació.
El professorat ha de transmetre els continguts propis de la seva disciplina amb objectivitat, sense donar com a veritats científiques el que són hipòtesis o opinions.
La Universitat Internacional de Catalunya garanteix la llibertat de càtedra, d'estudi i d'investigació.
El bon enteniment d'aquestes llibertats s'acompanya del respecte a la veritat i a la dignitat de les persones, de la defensa dels drets humans i del lleial compliment de les obligacions contractuals.
La Universitat Internacional de Catalunya està oberta amb esperit universal a tota classe de persones, sense discriminació per motiu de religió, raça, procedència geogràfica o social, sexe o de qualsevol altre tipus.
Respecta la llibertat de les consciències i les legítimes diferències d'opinió entre els membres de la comunitat universitària.
Alhora, demana als seus membres que també respectin i prestin la seva col·laboració lleial als criteris bàsics de caràcter institucional que són a l'origen de la creació de la Universitat Internacional de Catalunya.
L'objecte social exclusiu de la Universitat Internacional de Catalunya és l'educació superior mitjançant la realització de les següents funcions:
a) L'elaboració dels Estatuts de la Fundació i Normes d'Organització i Funcionament de la Universitat, així com la resta de normes de règim intern.
b) L'elecció, designació i remoció dels corresponents òrgans de govern i representació.
c) La creació d'estructures específiques que actuen com a suport de la investigació i de la docència.
d) L'elaboració i aprovació dels plans d'estudi i investigació i d'ensenyaments específics de formació al llarg de tota la vida.
e) La selecció, formació i promoció del personal docent i investigador i d'administració i serveis, així com la determinació de les condicions en que s'han de desenvolupar les seves activitats.
f) L'admissió, règim de permanència i verificació de coneixements dels estudiants.
g) L'expedició dels títols de caràcter oficial i validesa en tot el territori nacional i dels seus diplomes i títols propis.
h) L'elaboració, aprovació i gestió dels seus pressupostos i l'administració dels seus béns.
i) L'establiment i modificació de les seves relacions de llocs de treball.
j) L'establiment de relacions amb altres entitats per a la promoció i desenvolupament dels seus fins institucionals.
k) Qualsevol altra competència necessària per a l'adequat compliment de les funcions de la Universitat al servei de la societat.
El català és la llengua pròpia de la Universitat Internacional de Catalunya, sens perjudici que tant el català com el castellà siguin en ella llengües oficials, en conjunció amb la resta de drets lingüístics que es derivin de la Constitució Espanyola, l'Estatut d'Autonomia de Catalunya i de la resta de legislació vigent sobre la matèria.
La Universitat Internacional de Catalunya promourà la col·laboració amb altres institucions universitàries, amb organismes de caràcter científic i cultural i amb entitats públiques i privades del país i d'arreu del món, que contribueixin als seus fins.
La Universitat Internacional de Catalunya l'integren facultats, escoles tècniques o politècniques superiors i escoles universitàries o escoles universitàries politècniques, departaments, instituts universitaris d'investigació, altres centres o estructures que organitzen ensenyaments en modalitat no presencial i centres d'estudis.
Les facultats, escoles tècniques o politècniques superiors i escoles universitàries o escoles universitàries politècniques són els centres encarregats de l'organització dels ensenyaments i dels processos acadèmics, administratius i de gestió conduents a l'obtenció dels títols de caràcter oficial i validesa en tot el territori nacional, diplomes i títols propis.
També tenen assignada la funció de vetllar per la qualitat de la docència i l'atenció a l'alumnat.
Un mateix centre pot assumir la responsabilitat d'organitzar i gestionar els estudis conduents a diferents titulacions homologades o pròpies de la Universitat.
Els departaments són els òrgans encarregats (i) de coordinar els ensenyaments d'una o varies àrees de coneixement en un o més centres d'acord amb els plans d'estudi i atenent els requeriments dels centres responsables; (ii) de recolzar les activitats i iniciatives docents i investigadores del professorat; i (iii) d'exercir totes aquelles funcions que se'ls atribueixi estatutàriament.
Els departaments poden subdividir-se en diferents àrees de coneixement i altres unitats estructurals més especialitzades.
Els instituts universitaris d'investigació són centres dedicats a la investigació científica i tècnica, a la creació artística i a la innovació tecnològica, poden a la vegada desenvolupar programes i estudis de doctorat i de postgrau i proporcionar assessorament en l'àmbit tècnic de les seves competències.
Els centres d'estudis són els òrgans encarregats de desenvolupar aquells ensenyaments i activitats institucionals que no condueixen a l'obtenció de títols inclosos al catàleg de títols universitaris oficials.
18.1 L'òrgan suprem de govern de la Universitat Internacional de Catalunya és el Patronat, que l'exercirà en Ple o per mitjà de la seva Comissió Executiva.
El Patronat exercirà la seva competència amb supremacia i independència, sens perjudici de les funcions tuïtives que en tant que òrgan de govern de la fundació siguin competència del Protectorat.
18.2 El Patronat estarà constituït per:
(i) Un mínim de set (7) patrons elegits pel Patronat de la Fundació Familiar Catalana, entre els seus membres.
(ii) Un número, comprès entre un mínim de dos (2) i un màxim de sis (6) patrons elegits lliurament pels patrons esmentats a l'anterior apartat (i).
El Patronat designarà d'entre els seus membres un president, un vicepresident i un secretari.
La resta dels seus membres seran vocals.
18.3 El nomenament de patró tindrà una duració de quatre (4) anys, podent renovar-se indefinidament.
18.4 Les vacants entre els patrons es produiran pel transcurs del termini pel qual van ser nomenats, per mort, renúncia i pel cessament acordat per les dues terceres parts del patrons facultats pel seu nomenament.
Així mateix, en el cas dels patrons que ho siguin en atenció a formar part del Patronat de la Fundació Familiar Catalana, cessaran quan cessin com a patrons d'aquesta, i si es tractés de patrons que hagin estat expressament nomenats en atenció a desenvolupar un càrrec u ofici, quan cessin en aquest últim.
18.5 Els patrons designats en l'apartat 2 (i) ostentaran la facultat de cobrir les vacants que es produeixin, o de reduir el número dels membres del Patronat al mínim establert en els Estatuts de la Fundació i Normes d'Organització i Funcionament de la Universitat.
Igualment podran augmentar el nombre de membres del Patronat fins el màxim previst en els presents Estatuts de la Fundació i Normes d'Organització i Funcionament de la Universitat i acordar els corresponents nomenaments.
18.6 El Patronat realitza, a proposta de la seva Comissió Executiva, excepte en els supòsits de delegació en un altre òrgan, els nomenaments i cessaments del rector, dels vicerectors, del secretari general, del gerent, dels degans de facultats, dels directors d'escoles, instituts universitaris d'investigació i centres d'estudis i dels altres membres de la Junta de Govern; els pressuposts anuals ordinaris i extraordinaris i les seves liquidacions, els reglaments convenients per al desenvolupament de les activitats universitàries i, en general, exerceix, directament o mitjançant les oportunes delegacions totes les facultats que els presents Estatuts de la Fundació i Normes d'Organització i Funcionament de la Universitat o els reglaments que els desenvolupin no atribueixin a altres òrgans de govern.
El rector, els vicerectors, els degans de facultat, els directors d'escoles, de departaments i d'instituts universitaris d'investigació hauran de ser nomenats entre les persones que ostentin el títol de doctor.
18.7 El Patronat exercirà les seves funcions directament o mitjançant de la seva Comissió Executiva.
18.8 La Comissió Executiva del Patronat l'integren el president, el vicepresident, el secretari i tres vocals nomenats pel Patronat a proposta del president.
Correspon a la Comissió Executiva l'execució i seguiment dels acords del Patronat i la iniciativa, elaboració i tramesa de les propostes d'acord que hagin de ser decidits pel Patronat, així com totes les funcions que li siguin delegades o assignades reglamentàriament.
18.9 El Patronat com a òrgan col·legiat de govern de la Universitat i la seva Comissió Executiva es reuniran amb la freqüència convenient per al compliment de les seves funcions.
La convocatòria de les reunions, la determinació de l'ordre del dia, els quòrums d'assistència i de majoria, l'emissió de vots reservats i, en general, el funcionament del Patronat i de la seva Comissió Executiva s'ajustaran al seu Reglament.
18.10 El Patronat com a òrgan de govern i representació de la Fundació es reunirà, almenys, dos cops a l'any i totes aquelles vegades que sigui convocat pel president o així ho sol·liciti la majoria simple dels membres del Patronat.
Les convocatòries es cursaran, de manera eficaç, pel secretari amb una antelació mínima de cinc (5) dies a la data de celebració de la reunió projectada, indicant així mateix la data, lloc, hora i ordre del dia de la reunió.
El Patronat es trobarà vàlidament constituït quan concorrin a la reunió la meitat més 1 dels seus membres.
Els acords s'adoptaran per majoria de vots, sense que s'admetin delegacions, tenint vot de qualitat el president en cas d'empat.
Els acords es transcriuran en el llibre d'actes, les quals hauran de ser autoritzades pel president i el secretari.
19.1 La Junta de Govern és l'òrgan col·legiat de govern ordinari de la Universitat, que l'exerceix en ple o per mitjà de la seva Comissió Executiva.
Els seus membres són nomenats i cessats pel Patronat, excepte en el cas de delegació en la seva Comissió Executiva.
19.2 La Junta de Govern la integren el rector, els vicerectors, el gerent, el secretari general, els degans, els directors d'escoles, d'instituts universitaris d'investigació i de centres d'estudis i una representació dels departaments que es constitueixin.
També són membres de la Junta de Govern el Delegat del Patronat i el de la Fundació Familiar Catalana.
19.3 La Comissió Executiva de la Junta de Govern la componen el rector, els vicerectors, el gerent, el secretari general, els delegats de la Fundació Familiar Catalana i el del Patronat.
Correspon a la Comissió Executiva l'execució i seguiment dels acords de la Junta de Govern i la iniciativa, elaboració i tramesa de les propostes d'acord que hagin de ser decidits pel Plenari, així com totes les funcions que li siguin assignades reglamentàriament o li hagin estat delegades per la Junta de Govern o qualsevol altre òrgan.
20.1 La Junta de Govern vetlla pel compliment de les Normes d'organització i funcionament de la Universitat i els seus reglaments, i eleva al Patronat, o en el seu cas a la seva Comissió Executiva les propostes d'acord sobre els pressuposts ordinaris i extraordinaris i les seves liquidacions, els plans d'estudis homologats i propis, i el nomenament del personal docent i investigador (PDI) permanent.
20.2 La Junta de Govern nomena les persones de tots els càrrecs de la Universitat que no estiguin expressament atribuïts a un altre òrgan.
20.3 La Junta de Govern aprova el nomenament i cessament dels responsables dels programes docents i de recerca, el dels responsables dels serveis universitaris, el calendari acadèmic i de les activitats docents, i, en general, exerceix totes les funcions i facultats que li atorguin els reglaments de la Universitat o li delegui el Patronat.
20.4 La Junta de Govern pot delegar totes les seves facultats a la Comissió Executiva, tret de les que li hagin estat delegades pel Patronat amb prohibició expressa de subdelegació.
Així mateix, la Junta de Govern podrà constituir comissions específiques amb la composició i competències que en cada cas es fixin.
La Junta de Govern i la seva Comissió Executiva es reuniran amb la freqüència convenient per al compliment de les seves funcions.
La convocatòria de les reunions, la determinació de l'ordre del dia, els quòrums d'assistència i de majoria, l'emissió de vots reservats i, en general, el funcionament de la Junta de Govern i de la seva Comissió Executiva s'ajustaran al seu Reglament.
El rector és la màxima autoritat acadèmica de la Universitat i ostenta la representació d'aquesta en l'àmbit acadèmic, convoca i presideix la Junta de Govern i la seva Comissió Executiva, ordenant-ne els debats i vigilant el compliment dels acords, admet els alumnes i signa els títols universitaris d'acord amb la legislació aplicable, proposa a la Comissió Executiva del Patronat el nomenament i cessament dels vicerectors, degans, directors d'escoles, d'instituts universitaris d'investigació, de centres d'estudis i departaments, emet els informes que li sol·liciti el Patronat i sotmet a la seva aprovació la memòria anual de les activitats de la Universitat.
Els vicerectors assumiran, per delegació del rector, la iniciativa en àmbits determinats de l'activitat universitària, vetllant pel compliment de les normes que les regulin i per l'execució i seguiment dels acords avinents en aquests àmbits.
En cas d'absència o impediment del rector, assumiran accidentalment les seves funcions els vicerectors per l'ordre establert o, si això no és possible, per ordre d'antiguitat en el càrrec.
El gerent de la Universitat assumeix la direcció i gestió dels serveis administratius i econòmics de la Universitat, d'acord amb els reglaments interns aplicables.
El Patronat li atorgarà els poders notarials convenients per exercir les seves atribucions davant de tercers.
El gerent designarà la persona delegada que el representi, amb veu però sense vot, en aquelles sessions de la Junta de Govern o de la seva Comissió Executiva a les quals no pugui assistir i es debatin assumptes relacionats amb les funcions pròpies del seu càrrec i no podrà exercir funcions docents.
El secretari general té al seu càrrec l'arxiu de la Universitat, el Registre general, l'arxiu de les actes d'avaluació, els expedients acadèmics dels alumnes, és el fedatari respecte de tota la documentació anteriorment ressenyada i dels acords de la Universitat i de la Junta de Govern.
Les facultats, escoles, instituts i centres d'estudis de la Universitat tenen una Junta Directiva integrada pel degà o director, el vicedegà o subdirector, el secretari i els directors dels departaments afectats.
Els reglaments de cada centre determinaran les competències i el règim de funcionament d'aquests òrgans col·legiats i unipersonals.
El degà o director convoca i presideix les juntes directives, assegura l'execució dels seus acords, vetlla pel compliment de les lleis i reglaments interns aplicables al Centre, atén les peticions dels seus alumnes i manté, a través del rector, la comunicació del Centre amb les autoritats superiors.
Els departaments i d'altres unitats estructurals encarregades de la recerca i l'ensenyament de la Universitat Internacional de Catalunya seran dirigits pels seus professors i investigadors a través dels òrgans de govern que es determinaran en els respectius reglaments.
30.1 El Consell Acadèmic i Social és l'òrgan col·legiat de participació de la societat catalana en la Universitat i estarà format per un mínim de 15 i un màxim de 100 membres que seran nomenats i cessats pel Patronat de la Universitat Internacional de Catalunya.
30.2 Correspon al Consell Acadèmic i Social l'exercici de funcions consultives i d'assessorament així com la promoció social de la institució.
30.3 La convocatòria de les reunions, la determinació de l'ordre del dia, i en general, el funcionament del Consell Acadèmic i Social s'ajustaran al seu Reglament.
La Universitat Internacional de Catalunya assumeix com a finalitat essencial de la seva política universitària la promoció i garantia de la seva qualitat docent i de recerca complint, en tot moment, amb els nivells d'avaluació exigits per a la certificació i acreditació per l'Agència Nacional de Avaluacions de la Qualitat i Acreditació o per l'Agència per a la Qualitat del Sistema Universitari de Catalunya, tant en l'àmbit nacional com internacional.
La Universitat Internacional de Catalunya imparteix ensenyaments adreçats a l'obtenció de títols de doctor, llicenciat, arquitecte, enginyer, diplomat universitari, arquitecte tècnic i enginyer tècnic, homologats per l'Estat i qualsevol altres, tot això d'acord amb el que estableixi la legislació vigent.
La Universitat Internacional de Catalunya organitza també altres ensenyaments i acredita la seva realització i superació amb l'expedició de títols o diplomes propis.
La implantació, modificació i supressió de nous títols universitaris o propis requereix l'acord del Patronat.
La implantació, modificació i supressió d'ensenyaments presencials o virtuals conduents a l'obtenció de títols universitaris oficials correspon al departament competent en matèria d'universitats d'acord amb la llei, prèvia proposta efectuada per la Junta de Govern.
La Universitat donarà trasllat a l'organisme competent de la Comunitat Autònoma i, una vegada obtingut el preceptiu informe favorable per a la implantació dels estudis, ho remetrà al Consell de Coordinació Universitària per a l'homologació del Pla d'Estudis i, acreditada aquesta, sol·licitarà l'homologació del títol.
Finalment, el rector requerirà al departament competent en matèria d'universitats de la Comunitat Autònoma l'autorització per a l'inici de les activitats dels estudis aprovats.
La responsabilitat docent i la coordinació acadèmica dels ensenyaments del doctorat i dels altres Programes dirigits a l'especialització o actualització de graduats i professionals correspon als departaments, instituts universitaris de recerca o centres d'estudis que els hagin proposat.
La Junta de Govern acordarà l'organització que s'escaigui mentre es constitueixin els departaments, instituts universitaris de recerca i centres d'estudis.
La Universitat Internacional de Catalunya assumeix com un dels seus objectius essencials el desenvolupament de la investigació científica, tècnica i artística, la innovació tecnològica, així com la formació dels seus investigadors, tot això com a voluntat de la Universitat Internacional de Catalunya d'integrar-se plenament dintre de l'espai europeu d'ensenyament superior i d'impulsar l'espai europeu de recerca.
En conseqüència, la investigació és un dret i un deure de tot el personal docent i investigador (PDI) de la Universitat Internacional de Catalunya, d'acord amb les finalitats generals de la Universitat i dintre dels límits establerts per l'ordenament jurídic.
La Junta de Govern aprovarà les línies essencials de la política investigadora de la Universitat i adoptarà o proposarà al Patronat les mesures organitzatives i pressupostàries adients amb aquesta finalitat.
La Universitat Internacional de Catalunya afavorirà els contactes, les relacions i els convenis amb altres institucions universitàries i organismes de caràcter científic, tècnic o artístic i entitats públiques i privades que permetin assolir més fàcilment els objectius de la seva política de recerca.
La Universitat Internacional de Catalunya donarà suport a l'adequada difusió dels resultats de la recerca realitzada i fomentarà la mobilitat del seu personal docent i investigador, amb la finalitat de millorar la seva formació i activitat de recerca afavorint la participació del seu personal docent i investigador en congressos i reunions científiques.
La Universitat Internacional de Catalunya desenvoluparà activitats d'extensió universitària dirigides a la divulgació de la cultura, la ciència, la tècnica i les arts, i participarà en activitats organitzades per altres institucions o entitats culturals amb finalitats anàlogues a les esmentades.
Formen la comunitat universitària els estudiants, el personal docent i investigador, els investigadors de la Universitat i el personal d'administració i serveis.
La Universitat preveurà la seva participació mitjançant els Reglaments corresponents i en donarà publicitat a efectes del seu coneixement.
El personal docent i investigador (PDI) de la Universitat Internacional de Catalunya l'integren les següents categories de professorat: catedràtics o professors ordinaris, professors agregats, professors adjunts, professors col·laboradors, professors lectors, professors ajudants, professors associats, professors visitants i professors emèrits i les categories acadèmiques que puguin crear-se en el futur per distingir altres formes de participar en la docència i la investigació.
Els catedràtics o professors ordinaris de la Universitat Internacional de Catalunya són titulats superiors en possessió del grau de doctor que tenen encomanada la docència de les disciplines bàsiques de cada àrea de coneixement i gaudeixen de plena capacitat investigadora.
Els professors agregats són titulats superiors en possessió del grau de doctor i amb plena capacitat investigadora reconeguda, que tenen al seu càrrec la docència de matèries no assignades als catedràtics o professors ordinaris i, si s'escau, poden substituir-los en algunes de les seves funcions.
Els professors adjunts són titulats superiors en possessió del grau de doctor, que col·laboren amb els catedràtics o professors ordinaris i els professors agregats en l'organització de seminaris i classes pràctiques i que poden rebre encàrrecs docents adients amb la seva titulació i experiència.
Els professors col·laboradors són aquells contractats amb caràcter permanent o temporal amb l'objecte de desenvolupar les tasques docents, als efectes de donar cobertura a les necessitats de docència qualificada en els àmbits específics de coneixement.
Els professors lectors són professors ajudants doctors contractats amb caràcter temporal per la Universitat amb l'objecte de desenvolupar tasques docents i d'investigació en la fase inicial de la seva carrera acadèmica.
Els professors ajudants són titulats superiors en procés de formació que participen en les tasques docents i investigadores sota la direcció dels catedràtics o professors ordinaris i professors agregats.
Els professors associats són professionals destacats que participen en els ensenyaments corresponents a la seva especialització i, excepcionalment, si tenen la titulació adequada, poden encarregar-se de la docència d'alguna assignatura o d'una part d'aquesta.
Els professors visitants són personal docent i investigador (PDI) d'altres universitats o institucions científiques, que col·laboren temporalment en tasques docents i/o d'investigació amb la Universitat Internacional de Catalunya.
Els professors emèrits són personal docent i investigador (PDI) jubilats, que provenen de la Universitat Internacional de Catalunya, d'altres universitats o institucions científiques, que col·labora temporalment en tasques docents i/o d'investigació amb la Universitat Internacional de Catalunya.
La dedicació i retribució del personal docent i investigador (PDI) s'estableix d'acord amb l'estructura retributiva aprovada per la Universitat Internacional de Catalunya, amb plena subjecció a les normes civils o laborals que siguin aplicables.
Són considerats personal docent i investigador (PDI) permanent, el que està vinculat a la Universitat en les categories definides en els articles 44, 45 i 46, i les definides a l'article 47 en els casos que s'estimi oportú i que d'ordinari realitzin les seves funcions en règim de dedicació a temps complert en les tasques universitàries.
La Universitat té especial cura de la selecció i promoció del seu personal docent i investigador (PDI) permanent, que respectarà sempre el percentatge exigit per la legislació aplicable.
A aquests efectes, es procurarà l'avaluació positiva del professorat per l'Agència de Qualitat del Sistema Universitari de Catalunya quant a la seva activitat docent i de recerca.
Tot el personal docent i investigador (PDI) de la Universitat Internacional de Catalunya té garantit el més absolut respecte a la llibertat de càtedra, d'estudi i d'investigació d'acord amb les exigències de la Constitució Espanyola.
La condició d'alumne de la Universitat Internacional de Catalunya s'adquireix a sol·licitud de l'interessat, mitjançant l'admissió pel rector, i la formalització de la matrícula vàlida, un cop comprovat que el sol·licitant reuneix les condicions exigides per als estudis de què es tracti, respectant en tot moment els principis d'igualtat, mèrits i capacitat i establint, com a norma general, el desenvolupament de processos selectius mitjançant proves que garanteixin la correcció anònima.
La Universitat Internacional de Catalunya complirà els límits màxims d'admissió d'estudiants en els estudis que es tracti en cas que el Govern els estableixi per motius d'interès general, o per poder complir exigències derivades de directives comunitàries o de convenis internacionals, d'acord amb les comunitats autònomes i previ informe del Consell de Coordinació Universitària.
La condició d'alumne de la Universitat Internacional de Catalunya es perd per la finalització dels estudis, per decisió del rector en aplicació de les normes que regulin el règim de permanència dels alumnes o la disciplina acadèmica, per incompliment de les obligacions econòmiques, i per trasllat d'expedient a una altra Universitat o per baixa voluntària.
59.1 Els alumnes de la Universitat Internacional de Catalunya tindran els drets i deures establerts per la llei i seran objecte de desenvolupament mitjançant el corresponent Reglament al qual es donarà la difusió necessària als efectes del seu coneixement.
59.2 Cadascun dels alumnes de la Universitat Internacional de Catalunya tindrà assignat un professor tutor per al seu assessorament acadèmic.
59.3 A més, la Universitat Internacional de Catalunya comptarà amb el suport d'un nombre ampli de professionals que oferiran desinteressadament els seus serveis als alumnes de la Universitat per tal d'assessorar-los en la seva inserció en el món laboral.
59.4 Així mateix, s'establiran els mecanismes d'acolliment i d'assessorament per als estudiants de nou accés, així com aquells programes i activitats socials convenients per facilitar la seva integració a l'entorn universitari.
Les normes sobre disciplina acadèmica garantiran el bon funcionament de les classes i les activitats universitàries.
Ningú no serà sancionat sense haver estat oït, i no s'aplicaran sancions per fets no definits prèviament com a falta en la norma aplicable.
El Patronat, oïda la Junta de Govern, dictarà els reglaments adients per facilitar la col·laboració dels alumnes en l'organització dels ensenyaments de cada centre i encarrilar-ne la seva representació institucional davant els òrgans de govern de la Universitat.
El Patronat establirà, regularà i dotarà un sistema de beques per tal que la insuficiència de recursos econòmics no sigui obstacle per a cursar estudis en la Universitat Internacional de Catalunya.
X. Personal d'Administració i Serveis (PAS)
Els serveis tècnics, administratius, d'ordre, de vigilància, de neteja, etc., poden estar a càrrec de personal propi de la Universitat Internacional de Catalunya o d'empreses o professionals contractats per a aquest fi.
El personal propi de la Universitat Internacional de Catalunya es regirà en les seves relacions amb la Universitat per les normes laborals que siguin d'aplicació.
La Universitat Internacional de Catalunya podrà integrar col·legis majors amb la finalitat de proporcionar allotjament als estudiants i promoure la seva formació cultural i científica.
La Universitat fomentarà la pràctica esportiva entre els seus alumnes posant a la seva disposició els mitjans necessaris i complirà totes les disposicions que li siguin d'aplicació, i en especial aquelles dirigides a compatibilitzar els estudis d'esportistes d'alt nivell amb les seves activitats esportives.
Associació d'antics alumnes i amics de la Universitat Internacional de Catalunya
La Universitat Internacional de Catalunya reconeix a l'Associació d'antics alumnes i amics de la Universitat Internacional de Catalunya, entitat promoguda i participada per la Fundació Familiar Catalana juntament amb els antics alumnes i amb els amics de la Universitat Internacional de Catalunya, com una entitat al servei de la comunitat universitària.
La dotació i el règim econòmic.
Constitueix la dotació fundacional els béns que s'especifiquen en l'escriptura de constitució.
A més a més seran béns dotacionals els béns i drets que es rebin per donació, herència o llegat, sempre que el donant o testador, en el seu cas, així ho disposi i sigui acceptat pel Patronat.
Igualment el Patronat podrà ampliar-la amb altres béns adquirits a títol onerós o gratuït.
Els recursos s'aplicaran a les finalitats fundacionals d'acord amb els pressupostos aprovats.
Anualment, el Patronat formularà el pressupost a proposta de la Junta de Govern i, en relació amb el tancament de l'exercici, aprovarà els documents que han de contenir els comptes anuals.
L'exercici econòmic s'iniciarà l'1 de setembre i es tancarà el 31 d'agost de l'any següent.
Els documents descrits en el paràgraf anterior hauran de ser aprovats pel Patronat dintre dels sis (6) mesos següents a la data de tancament de l'exercici i signats pel secretari amb el vistiplau del president.
En el termini de 30 dies a comptar des de l'aprovació dels comptes anuals, aquests hauran de ser presentats al Protectorat.
Seran causes d'extinció, a més a més de les causes previstes a l'article 45 de la Llei 5/2001, de fundacions privades de la Generalitat de Catalunya, aquelles que mitjançant un acte de l'Administració u altre autoritat pública es pretengui alterar, modificar, contrariar o, de qualsevol forma, incomplir la voluntat dels fundadors reflectida a la carta fundacional o en els presents Estatuts de la Fundació i Normes d'organització i funcionament de la Universitat.
En cap cas l'extinció podrà realitzar-se de manera que quedin incomplertes respecte dels alumnes de la Universitat Internacional de Catalunya qualsevol de les obligacions establertes per la llei.
Un cop liquidada la Universitat Internacional de Catalunya el Patronat o els Liquidadors nomenats a aquests efectes, podran disposar dels béns sobrants a favor d'altres fundacions, entitats públiques o privades sense ànim de lucre, sempre que aquestes tinguin unes finalitats anàlogues a les de la fundació extingida.
Reforma dels Estatuts de la Fundació i Normes d'organització i funcionament de la Universitat i determinats reglaments de la Universitat.
73.1 L'òrgan competent per a la reforma parcial o total dels presents Estatuts de la Fundació i Normes d'organització i funcionament de la Universitat és el Patronat.
73.2 Igualment correspon en exclusiva al Patronat l'elaboració i eventuals reformes del reglament orgànic i dels reglaments que estableixin les normes per al règim i funcionament del seu propi òrgan, de la Junta de Govern i del Consell Acadèmic i Social.
73.3 Així mateix, li correspon la facultat d'interpretar els Estatuts de la Fundació i Normes d'organització i funcionament de la Universitat, el Reglament orgànic de la Universitat i els reglaments que estableixin les normes per al règim i funcionament del Patronat, de la Junta de Govern i del Consell Acadèmic i Social.
El Patronat serà l'òrgan competent per modificar els Estatuts de la Fundació i Normes d'Organització i Funcionament de la Universitat en cas d'esmenes per a la seva adaptació a la legalitat vigent promogudes pel Govern de la Generalitat de Catalunya.
Queden totalment derogats els Estatuts de la Universitat, reglament orgànic i reglaments que estableixin les normes per al règim i funcionament del Patronat, de la Junta de Govern i del Consell Acadèmic i Social de la Universitat vigents fins avui.
Els presents Estatuts de la Fundació i Normes d'organització i funcionament de la Universitat entraran en vigor el dia de la seva elevació a públic.